Parlement aanvaar belastingwettePres. Cyril Ramaphosa. Foto: Parlement Die Nasionale Raad van Provinsies het Donderdag die Wetsontwerp op Rampbestuur en Belastingverligting aanvaar en dit is nou gereed vir ondertekening deur pres. Cyril Ramaphosa. Van die belangrikste bepalings is om geldskenkings aan die regering se Solidarity Fund belastingaftrekbaar te maak en tydelike vryskelding van Seta-bydraes te wettig. In die debat oor die wetsontwerp het Yunus Carrim, ANC-LP, gesê dit is geskiedkundig dat die land twee begrotings in een jaar aanvaar sonder ŉ regeringsverandering, en hierdie wetsontwerp maak werk van die nuwe begroting. Dennis Ryder, DA-LP, het die wetsontwerp en die spoedige hantering daarvan verwelkom as ŉ goeie antwoord op die huidige ekonomiese krisis, hoewel verdere toegewings aan ondernemings nodig mag wees. Ryder het gesê daar is min fiskale beweegruimte en geen plek vir diefstal en korrupsie met die uitvoer van hierdie wetgewing nie. Die enigste party teen die wetgewing was die EFF, wie se Simon Moletsane gesê het dit is blote oëverblindery deur die regering, want dis maar net weer die ANC wat gevestigde wit ondernemings wil bevoordeel bo swart mikro-ondernemings en informele handelaars. Namens die VF Plus het Fanie du Toit die wetgewing verwelkom, maar gesê meer hulp vir private ondernemings is nodig sodat nie nóg ondernemings hul deure sal moet sluit nie.